รู้จัก Robber Baron กลุ่มธุรกิจ ที่เคยผูกขาด สหรัฐอเมริกา
Robber Baron คือใคร แล้วปัจจุบันยังมีตัวตนอยู่หรือไม่  ลงทุนแมนจะเล่าให้ฟัง
10 ต.ค. 2565

รู้จัก Robber Baron กลุ่มธุรกิจ ที่เคยผูกขาด สหรัฐอเมริกา /โดย ลงทุนแมน
หากพูดถึงธุรกิจผูกขาด ที่มีอำนาจมากพอ ที่จะเจรจาต่อรองกับรัฐบาล
หลายคนมักนึกถึงกลุ่มแชโบลในเกาหลีใต้ ที่ยังคงมีอิทธิพลอยู่มากในปัจจุบัน
แต่รู้หรือไม่ว่า เมื่อร้อยปีก่อน ประเทศทุนนิยมยักษ์ใหญ่อย่างสหรัฐอเมริกา ก็เคยมีธุรกิจผูกขาดที่เรียกกันว่า Robber Baron ซึ่งเป็นเหมือนกระดูกสันหลังของสหรัฐอเมริกา ไม่ต่างจากกลุ่มแชโบลในทุกวันนี้
Robber Baron คือใคร แล้วปัจจุบันยังมีตัวตนอยู่หรือไม่ 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Robber Baron คือ กลุ่มนักธุรกิจที่ทรงอิทธิพลของสหรัฐอเมริกา ในช่วงปลายศตวรรษที่ 19
โดยนักธุรกิจเหล่านี้ ถือเป็นคีย์แมนสำคัญ ในการนำพาให้สหรัฐอเมริกา ฟื้นตัวจากสงครามกลางเมือง และเข้าสู่ยุคเศรษฐกิจอุตสาหกรรมอย่างเต็มรูปแบบ
ซึ่งถือเป็นส่วนสำคัญที่ทำให้สหรัฐอเมริกา กลายเป็นมหาอำนาจในเวลาต่อมา
โดยนักธุรกิจใน Robber Baron หลายคน เคยเป็นมหาเศรษฐี ที่ร่ำรวยที่สุดในประเทศหรือในโลก ในช่วงใดช่วงหนึ่ง
แล้ว Robber Baron มีใครบ้าง
จริง ๆ แล้ว Robber Baron มีอยู่หลายคน แต่ที่มีชื่อเสียง และมีอิทธิพลมากที่สุด คือ
- จอห์น ดี. ร็อคกี้เฟลเลอร์ ผู้ก่อตั้ง Standard Oil
- แอนดรูว์ คาร์เนกี ผู้ก่อตั้ง Carnegie Steel
- เจ.พี. มอร์แกน ผู้บริหารธนาคาร J.P. Morgan
- เฮนรี ฟอร์ด ผู้ก่อตั้ง Ford Motor
อย่างไรก็ตาม ถึงแม้ว่า Robber Baron จะทำให้เศรษฐกิจของสหรัฐอเมริกา เติบโตได้อย่างรวดเร็ว แต่บริษัทเหล่านี้ก็มักจะถูกกล่าวหาว่า มีการทำธุรกิจอย่างไม่เป็นธรรม
เนื่องจากการเติบโตอย่างรวดเร็วที่ว่านั้น ส่วนใหญ่มาจากการเป็นธุรกิจผูกขาดในอุตสาหกรรม โดยมีการควบรวมกิจการ และลดราคาทุ่มตลาด เพื่อกำจัดคู่แข่ง
รวมถึงใช้ความสัมพันธ์กับนักการเมือง ในการเข้ามาควบคุมทรัพยากรของประเทศ
ตัวอย่างเช่น กรณีของ Standard Oil ของร็อคกี้เฟลเลอร์ โดยในช่วงแรกเริ่ม Standard Oil เป็นผู้วางรากฐานอุตสาหกรรมน้ำมัน ในสหรัฐอเมริกา
ด้วยกระบวนการผลิตน้ำมันที่มีประสิทธิภาพสูง ทำให้ Standard Oil สามารถเพิ่มกำลังการผลิตไปสู่จุดที่เป็นการประหยัดต่อขนาด หรือ Economies of Scale ได้
ทำให้บริษัท สามารถขายน้ำมันได้ในราคาถูกกว่าคู่แข่งมาก และส่งผลให้บริษัทคู่แข่งไม่สามารถสู้ได้ จึงต้องปิดกิจการไปเป็นจำนวนมาก Standard Oil จึงเติบโตได้อย่างรวดเร็ว
แต่ Standard Oil ยังทำมากกว่าการทำธุรกิจตามปกติ นั่นคือ มีการทำข้อตกลงลับ กับบรรดาผู้ผลิตน้ำมันรายย่อยในรัฐต่าง ๆ
นำมาซึ่งการโอนหุ้นบริษัทเหล่านั้น จากผู้ถือหุ้นเดิมไปยังกลุ่มผู้บริหาร Standard Oil ซึ่งไม่นานนักบริษัทเหล่านั้น ก็ถูกควบรวมกิจการกับ Standard Oil
การควบรวมกิจการขยายวงกว้างขึ้น จนทำให้ Standard Oil แทบจะกลายเป็นผู้ผลิตน้ำมันรายเดียวของสหรัฐอเมริกา
และส่งผลให้ Standard Oil กลายเป็นบริษัทน้ำมัน ที่ใหญ่ที่สุดในโลก ณ เวลานั้น โดยกินส่วนแบ่งกว่า 90% ทั้งในสหรัฐอเมริกา และทั่วโลก
อย่างไรก็ตาม ในปี 1890 รัฐสภาสหรัฐ ได้ผ่านร่างกฎหมาย Sherman Antitrust Act เพื่อต่อต้านการผูกขาดของเหล่าธุรกิจยักษ์ใหญ่
ส่งผลให้ศาลสูงของสหรัฐอเมริกา สั่งให้ Standard Oil ต้องทำการขายธุรกิจบางส่วนออกไป 
ซึ่งบริษัทน้ำมันหลาย ๆ แห่ง เช่น Chevron, Exxon, BP ต่างก็มีที่มาจาก Standard Oil ทั้งสิ้น
นอกจากนี้ ธุรกิจใหญ่อื่น ๆ ก็ได้รับผลกระทบ จากกฎหมายดังกล่าวเช่นเดียวกัน 
ถือเป็นการสิ้นสุดยุคธุรกิจผูกขาดของสหรัฐอเมริกา ที่มีมายาวนานหลายสิบปี
จะเห็นว่า กลุ่มธุรกิจผูกขาดในหลาย ๆ ประเทศ ไม่ว่าจะเป็น
- กลุ่มแชโบล ในเกาหลีใต้ 
- กลุ่มเคเรตสึ ในญี่ปุ่น 
- กลุ่ม Robber Baron ในสหรัฐอเมริกา
ต่างก็เป็นกำลังสำคัญในการพาประเทศ ให้หลุดพ้นจากช่วงวิกฤติ
แต่ก็ต้องแลกมากับผลกระทบที่เกิดขึ้นกับผู้บริโภค เพราะเมื่อมีผู้ผลิตเพียงไม่กี่ราย การแข่งขันในตลาดก็จะน้อยลง ทำให้บริษัทเหล่านี้ไม่จำเป็นต้องทุ่มเงินไปกับการวิจัย หรือพัฒนาผลิตภัณฑ์ใหม่ ๆ
อย่างเช่น ในช่วงต้นศตวรรษที่ 20 Ford ซึ่งเป็นเจ้าตลาดรถยนต์ในขณะนั้น ผลิตรถยนต์รุ่น Model T ออกมา หลังจากนั้น Ford ก็ไม่ได้ออกรถยนต์รุ่นใหม่ ๆ เลย เป็นระยะเวลานานกว่า 20 ปี
จนคู่แข่งอย่าง General Motors เริ่มเข้ามาตีตลาดได้
Ford จึงยอมออกรถยนต์รุ่น Model A เพื่อชิงส่วนแบ่งคืน
ถึงแม้ในช่วงเวลาหนึ่ง Ford หรือกลุ่ม Robber Baron จะช่วยผลักดันเศรษฐกิจของประเทศ
แต่หากประเทศใดมีบริษัทแบบนี้มาก ๆ อาจทำให้การพัฒนาของประเทศล่าช้า และสูญเสียโอกาสในการแข่งขันได้ ในระยะยาว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-